SET ปิดเช้าร่วง 13 จุด หวั่น “เงินเฟ้อ” สหรัฐพุ่ง เปิดบ่ายเสี่ยงลงทดสอบแนวรับ 1,560
SET ปิดเช้าร่วง 13 จุด หวั่น “เงินเฟ้อ” สหรัฐพุ่ง เปิดบ่ายเสี่ยงลงทดสอบแนวรับ 1,560
12 พ.ค. 2564

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,565.56 จุด ลดลง 13.37 จุด (-0.85%) มูลค่าการซื้อขายราว 60,960 ล้านบาท
10 หุ้นกดดัชนีเช้านี้

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่เคลื่อนไหวในแดนลบ จากความกังวลตัวเลขเงินเฟ้อของสหรัฐฯที่จะรายงานออกมาคืนนี้ ซึ่งตลาดคาดการณ์ว่าอาจเร่งตัวขึ้นมาที่ 3.6% จากเดือนก่อน 2.6% หากเร่งตัวมากกว่านี้ธนาคารกลางสหรัฐฯ (เฟด) อาจจะลดการผ่อนคลายนโยบายการเงิน ทำให้บรรยากาศการลงทุนโดยรวมถูกกดดันด้วยปัจจัยดังกล่าว
ส่วนทางด้านเอเชียก็เผชิญกับปัญหาเงินเฟ้อด้วยเช่นกัน ทั้งที่เศรษฐกิจยังฟื้นตัวได้ช้าเป็นผลจากการแพร่ระบาดโควิด-19 ที่หลายประเทศยังเผชิญอยู่ หากมาเจอปัญหาเงินเฟ้อธนาคารกลางในแถบเอเชียก็อาจจะจำเป็นจะต้องปรับขึ้นอัตราดอกเบี้ยทั้งที่เศรษฐกิจยังไม่ดี จึงเป็นความเสี่ยงทางเศรษฐกิจ
พร้อมให้ติดตามการทยอยประกาศผลประกอบการของบริษัทจดทะเบียนในช่วงโค้งสุดท้ายสัปดาห์นี้ และจับตาจุดแนวรับสำคัญของตลาดสำคัญ เพราะหากหลุดอาจทำให้ตลาดหุ้นทั่วโลกจะเข้าสู่โหมดปรับฐาน ตลาดบ้านเราก็อาจจะชะลอการลงทุนตามไปด้วย
แนวโน้มการลงทุนในช่วงบ่ายนี้ นายกิจพณ กล่าวว่า ตลาดฯปรับตัวลงมาทดสอบแนวรับสำคัญที่ 1,560 จุด จึงมี Downside และมีโอกาสจะลงมาทดสอบแนวรับถัดไปที่ 1,550 จุด หากลงต่ำกว่าแนวนี้ในทางเทคนิคจะเสียภาพและเข้าสู่โหมดของการปรับฐานได้ ส่วนแนวต้านให้ไว้ที่ 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
TIDLOR  มูลค่าการซื้อขาย 4,538.02 ล้านบาท ปิดที่ 42.75 บาท ลดลง 0.25 บาท
KBANK มูลค่าการซื้อขาย 4,229.58 ล้านบาท ปิดที่ 120.00 บาท ลดลง 5.00 บาท
CBG มูลค่าการซื้อขาย 2,377.65 ล้านบาท ปิดที่ 116.50 บาท เพิ่มขึ้น 5.50 บาท
SAWAD มูลค่าการซื้อขาย 2,300.53 ล้านบาท ปิดที่ 74.00 บาท ลดลง 4.25 บาท
DELTA มูลค่าการซื้อขาย 1,948.29 ล้านบาท ปิดที่ 490.00 บาท เพิ่มขึ้น 26.00 บาท